**Niafunkén piiri** (ransk. *Cercle de Niafunké*) on paikallishallintoalue Timbuktun alueella Malissa. Sen pinta-ala on 11 000 neliökilometriä. Asukkaita on 175 400 henkeä (vuonna 2009).

Maantiede
---------

Niafunkén piiri rajoittuu pohjoisessa Timbuktun alueen Goundamin ja Dirén, idässä Gourma-Rharousin ja etelässä Moptin alueen Douentzan, Moptin ja Youwaroun piireihin. Seutu kuuluu kuivuudesta kärsivään Sahelin vyöhykkeeseen. Sen läpi virtaa tulva-alueen muodostava Nigerjoki. Muita vesistöjä ovat Nigerin sivuhaarat Dioni ja Gonia sekä tulvajärvet kuten Takadji, Koboro ja Daga. Luonnonvarainen kasvillisuus käsittää akaasioita, egyptinhaarapalmuja ja jokikananhirssin kaltaisia heinäkasveja.

Hallinnollinen jako ja asutus
-----------------------------

Moptin alueeseen kuulunut piiri yhdistettiin vasta muodostettuun Timbuktun alueeseen vuonna 1977, ja samalla osa siitä liitettiin uuteen Youwaroun piiriin. Nykyään Niafunkén piiriin kuuluu 8 maalaiskuntaa: Banikane Narhawa, Dianké, Fittouga, Koumaïra, Léré, N’Gorkou, Soboundou ja Soumpi. Hallinnollinen keskus on Soboundoun kunnan Niafunké. Kyliä ja nomadiryhmiä on yhteensä 310.

Piiri käsittää vain 2,2 % alueen pinta-alasta, mutta 26,0 % sen asukasluvusta. Asukkaista 62 % on songhaita, 22,5 % fulbeja ja 10 % bambaroita. Lisäksi on sorkoja, bozoja, tuaregeja ja maureja.

Elinkeinot ja palvelut
----------------------

Väestön pääelinkeinot ovat maanviljely ja karjanhoito. Lisäksi harjoitetaan kalastusta ja käsityöammatteja. Léréssä, Darissa, Attarassa ja Saraferéssa pidetään tärkeät karjamarkkinat. Kalaa myydään Moptiin ja naapurimaihin. Elintaso on alhainen ja nuoriso pyrkii muuttamaan muualla ansiotöihin.

Piirissä toimii yksi esikoulu, 62 alakoulua, seitsemän yläkoulua, 12 koulutus- ja kehittämiskeskusta (CED), lyseo ja kolme koraanikoulua. Terveyspalvelut käsittävät Niafunkén poliklinikan ja 18 terveyskeskusta. Kulttuurilaitoksia ovat julkinen kirjasto, näyttelysali ja kulttuuritalo. Vesihuoltoon kuuluu kaivoja, porakaivoja sekä Niafunkén ja Lérén vesijohtoverkot. Puhtaan juomaveden ulottuvilla on 83,7 % väestöstä. Niafunkéssa on myös sähköverkko.

Matkailu
--------

Paikallinen nähtävyys on Tondidaroun megaliittialue Takadjijärven rannalla 16 kilometriä Niafunkésta luoteeseen. Majoituspalveluja tarjoaa pieni hotelli.

Lähteet
-------

* La Région de Tombouctou: Plan Stratégique de Développement Régional 2008–2015 *dgct.gouv.ml*.  2007.  Arkistoitu 20.8.2016. Viitattu 14.8.2016.
* Synthèse des Plans de Sécurité Alimentaire des Communes du Cercle de Niafunké 2006–2010 *fsg.afre.msu.edu*.  2006. Viitattu 14.8.2016. [vanhentunut linkki]

### Viitteet

1. 1 2  Plan, s. 10.
2. 1 2  4ème Recensement Général de la Population et de l’Habitat du Mali (RGPH). Analyse des resultats definitifs. Théme 2: Etat et structure de la population, s. 106 *instat-mali.org*.  Arkistoitu 19.8.2019. Viitattu 14.8.2016.
3. ↑  Reliefweb: Cercle de Niafunké - Région de Tombouctou. Carte de référence *reliefweb.int*. Viitattu 14.8.2016.
4. 1 2 3  Synthèse, s. 2.
5. ↑  Imperato, Pascal James: *Historical Dictionary of Mali, 3rd ed.*, s. 178. Lanham: Scarecrow Press, 1996. ISBN 0-8108-3128-7.
6. ↑  Plan, s. 11.
7. ↑  Synthèse, s. 2–3.
8. 1 2  Synthèse, s. 3.
9. ↑  Plan, s. 22.
10. ↑  Plan, s. 41–42.
11. ↑  Plan, s. 43.
12. ↑  *Carte Culturelle de Mali: Esquisse d’un Inventaire du Patrimoine Culturel National*, s. 88–90. Bamako: Ministère de la Culture du Mali. Teoksen verkkoversio.
13. ↑  Plan, s. 44.